Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 12. prosincaa 2010.

42(53)2010.

Evanđelje Mt 11,2-11
Jesi li ti onaj koji ima doći ili drugoga da čekamo?
Čitanje svetoga evanđelja po Mateju
U ono vrijeme: Kad Ivan u tamnici doču za djela Kristova, posla svoje učenike da ga upitaju: »Jesi li ti Onaj koji ima doći ili drugoga da čekamo?« Isus im odgovori: »Pođite i javite Ivanu što ste čuli i vidjeli: Slijepi proglédaju, hromi hode, gubavi se čiste, gluhi čuju, mrtvi ustaju, siromasima se navješćuje Evanđelje. I blago onom tko se ne sablazni o mene.«
Kad oni odoše, poče Isus govoriti mnoštvu o Ivanu: »Što ste izišli u pustinju gledati? Trsku koju vjetar ljulja? Ili što ste izišli vidjeti? Čovjeka u mekušasto odjevena? Eno, oni što se mekušasto nose po kraljevskim su dvorima. Ili što ste izišli? Vidjeti proroka? Da, kažem vam, i više nego proroka. On je onaj o kome je pisano: ‘Evo, ja šaljem glasnika svoga pred licem tvojim da pripravi put pred tobom.’
Zaista, kažem vam, između rođenih od žene ne usta veći od Ivana Krstitelja. A ipak, i najmanji u kraljevstvu nebeskom veći je od njega!«
Riječ Gospodnja.

Još imamo vremena
Još imamo sedmicu dana vremena za pripravu. Pokušajmo realno ići u susret ovom blagdanu i stvarno se pripraviti. Nadam se da će nam to uspjeti - možda ćemo i vidjeti ono št(stvarno) nedostaje našem životu a što stvarno slavimo.
Tako Bog želi da na njegovo utjelovljenje mislimo cijele godine, a ne samo u kratkom jednom trenutku kojeg smo mu odredili. D.M.

BUDITE ODGOVORNI ZA SUTRA... (Mt 24, 37 – 44)
Na početku smo 'Novog vremena', priprave za Božić, ili Došašća. Koliko god se može govoriti o izvjesnom napretku u svijetu ipak se svaki dan pokazuje i drugo lice čovjeka i čovječanstva. Prorok Izaija, a i mi s njime, kao da svake godine obnavljamo 'utopiju' i 'sanjanje' o boljim budućim vremenima. I tako iz godine u godinu. Skrećemo pozornost da Izaijina utopija nije utopija, nego nada koja se treba ostvariti. Nažalost, ona još do danas nije ostvarena.
Ne samo da nema neprijateljstva između 'lava i čovjeka', nego još nema prijateljstva među ljudima. Trebamo li izaći iz svojeg sna, kako poziva pismo Rimljanima, i početi bdjeti, početi biti odgovorni za događanja u svijetu. Bdijte, znači budite odgovorni... Danas je manjak odgovornosti. Kao da svi očekujemo uslugu od drugoga, društva, ustanova, ali da prihvatimo svoju odgovornost za našu i budućnost svijeta, to oklijevamo.
Pozivajući nas Isus na odgovornost, bdijenje, ne znače da se osuđujemo, nego da pobudi u nama vjerovanje u sebe. Novost se naviješta s dolaskom Isusa, od Njega koji je došao, koji dolazi i koji će doći. Koliko i koliko puta je pokušano roditi novo nebo i novog čovjeka. Prva Geneza, pa Noina, Mojsijeva... i posljednja koja još traje je Isusova. Ova najnovija, ova naša Nova era, ona je usmjerena na buđenje novoga čovjeka.
Tek s preobrazbom čovjeka može se očekivati preobrazbu svemira. Čovjekova budućnost već sada započinje u njegovom srcu i misli. Novost ne dolazi sama od sebe. Tako i Isus dolazi u otvoreno srce koje prihvaća promjenu i otvorenost. Tek s prihvaćanjem obnove vlastite dubine – srca, može se nadati novom čovječanstvu. Ponavljam, Isus nudi novo 'stvaranje' započinjući od ljudskog srca. Kao što je dah Božji oživio prvog čovjeka Adama, tako Duh Isusov rađa novog čovjeka duha i ljubavi. Tek onaj koji prihvaća ljubav kao princip i koordinatu čovječanstva može očekivati novu budućnost. Ako se ljudi ne promjene u svojoj dubini, uzalud je mijenjati sve izvanjske forme.
Temelj boljoj budućnosti je u čovjeku, a ne u novim stvarima. Pa zar stvari mogu biti nove?! Na prvi pogled izgleda da jednako žive pošteni i nepošteni, ali u dubini je sasvim drukčije. Pošteni prepoznaju sinove ljudske i sina Božjega, iz dana u dan ulaze u iskustvo novog vremena. Kršćanstvo nije neko pasivno čekanje budućnosti. Ono poziva na aktivni hod prema Naprijed. Zato čovjek kršćanin ne smije stati ravnodušno prema stvarnosti koja se događa.
Dubina njegove duše tjera ga da svijet mijenja započinjući prvenstveno od sebe, od svojeg srca. Beznađe je nebožansko, nekršćansko. Kad su vremena loša, tada su oni koji vjeruju u Boga pozvani da budu nosioci aktivne nade, da otapaju beznađe. Bog će im doći ususret, ako su plemenito raspoloženi.
Također treba imati živu svijest, ponavljam, da smo mi također odgovorni za našu budućnost i budućnost svijeta. U ovome globalnom shvaćanju opasnost je da se odgovornost prenese na neke 'svemoćne', 'neimenovane', političare. 'Svi smo mi odgovorni', davno reče jedan naš pjesnik (V. Gotovac).
Odgovorni smo u Crkvi i svijetu. Bila bi velika zabuna ako bi izvanjski odigrali slavljenje, a u dubini ostali blokirani na neke svoje forme. Festivnost bi trebala izvirati iz srca i odražavati se na kićenjima, ali izgleda da se radi trgovine stvar događa obrnuto, slavi se izvanjski da bi se zakrililo unutarnju potištenost.
Da, da bi nam se nutrina otvorila Budućnosti, Isusovom dolasku, potrebno je pripraviti se, potrebno je napraviti neke zaokrete. Ako ostajemo na istim pozicijama teško je da nam se otvori nova vizija.. Čovjek je jedno biće, pa je potrebna duhovna i tjelesna priprava.
Marjan Jurčević

2. nedjelja došašća godine A (Mt 3,1-12)
Popričesna meditacija
Već je sjekira položena na korjen stablima... U ruci mu vijača, pročistit će svoje gumno...
O učinku Kristova došašća danas nam govore dvije slike: Ivan Krstitelj govori o oštrici koja je položena na korijen stabla koje ne donosi rod, a prorok Izaija o mladici koja izbija iz usahlog panja. I jedna i druga slika opomena su svima koji čekaju Gospodina. Prva govorio o obraćenju, a druga o vjernosti i ustrajnosti.
Pustinja je bila mjesto kušnji i pročišćavanja izraelskog naroda. Trebali su se očistiti od svih egipatskih idola. Čitav se naraštaj morao pročistiti tijekom punih četrdeset godina hoda pustinjom. To je značenje pustinje u kojoj Ivan propovijeda: Preko toga glasa Bog poziva svoj narod na obraćenje - da bi ljudi pripravili svoja srca za obnovu Saveza.
Gospodine! I danas nam dolaziš. Daješ nam ovo blagoslovljeno vrijeme da se pripravimo za Tvoj dolazak. Hoćeš nas upozoriti da još imamo vremena. Mnogi smo robovi različitih navika i zarobljeni raznim idolima. Pa, iako je sjekira položena na korjen, još nije kasno. Toliko se toga još može ispraviti, dogoditi. Neka nas ovaj poziv Glasa u pustinji nađe raspoložene na djelo obraćenja.
Priredio: Dario Miletić

ADVENTSKA AKCIJA
Već dvije godine pred Božić u našem samostanu prikuplja se hrana i ostale osnovne potrepštine za ratne prognanike iz Bosne koji žive u Udbini. Radi se o ljudima u potrebi koji su bez zaposlenja i žive od socijalne pomoći.
Ovoj akciji pridružuje se i naša župa Srca Isusova na Voštarnici i samostan u Kraju.
Pozivamo sve ljude dobre volje da u naš samostan donesu brašno, šećer, ulje, suhomesnate proizvode, kavu, slatkiše i ostalu nekvarljivu hranu.
Hrana će se prikupljati do 16. prosinca kada će se odvesti u Župni ured u Udbini odakle će se dijeliti stanovništvu.

.Meditacija:
Radujte se u Gospodinu u svako vrijeme!
U tebi je, gospodine Isuse, radost
ti nas ne varaš,
ti si kod nas - sada sasvim blizu
Još jednom vam kažem: Radujte se
S tobom, gospodine Isuse, traje radost,
ti nam pokazuješ putove
prema tebi i prema nama
Gospodin je blizu
ti sam si nam bio blizu
u kruhu i vinu
i bit ćeš opet
kako se uzdamo Joachim Schroedel

BOŽIĆNA ISPOVIJED U DEVETNICI od 8 do 12 i od 15 do 19 sati
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 12. XII. III. Došašća - NEDJELJA CARITASA – SVA MILOSTINJA IDE ZA CARITAS
Ponedjeljak: 13. XII: Sv. Lucija.
Kateheza za odrasle u 19,45 sati
Utorak 14. XII. Ivan od Križa - Pobožnost utorkom sv. Anti - molitva.
Kateheza za mlade u 20 sati
Srijeda 15. XII. Irenej, Kristina
Četvrtak 16. XII. Albina, Zorka
Petak 17. XII. Lazor, Florijan, Jolanda
Subota 18. XII. Sidonija, Zdenko
Nedjelja 19. XII. IV. Došašća Urban, Tea, Vladimir
BOŽIĆNA ISPOVIJED U DEVETNICI od 8 do 12 i od 15 do 19 sati
Na Božić nema ispovijedi.
NEDJELJOM SU MISE u 8,30 u 10 i u 19 sati
Svaki dan je misa u 7 i 19 sati
Služba časova (časoslov): svagdanom u sv. misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise
Krunicu molimo svaki dan u 18,30 sati.

SRETAN BOŽIĆ I OBILJE BOŽJEG BLAGOSLOVA U NOVOJ 2011. GODINI ! želi: Fra Ilija Barišić, ofm misionar

MISIJSKA ZAJEDNICA MOLI I POMAŽE MISIONARE. Naša zajednica moli i pomaže fra Iliju. Obavijest novim kumovima: 50 € za za osnovnu školu, 100 € za srednju i 300 € za studente.
KUMOVI mogu predati uplate osobno u našim župama i samostanima ili u ZADRU osobno ili preko žiro računa: Hypo Alpe-Adria Bank d. d., Zagreb: 2500009-1101027824 s naznakom da je to za fra Iliju Barišić "kumstvo".

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)